杳杳寒山道
[唐] 寒山
杳杳寒山道,落落冷涧滨。
啾啾常有鸟,寂寂更无人。
淅淅风吹面,纷纷雪积身。
朝朝不见日,岁岁不知春。
寒山多幽奇
[唐] 寒山
寒山多幽奇,登者但恒慑。
月照水澄澄,风吹草猎猎。
凋梅雪作花,杌木云充叶。
触雨转鲜灵,非晴不可涉。
拾遗二首新添
[唐] 寒山
我见世间人,个个争意气。
一朝忽然死,只得一片地。
阔四尺,长丈二。
汝若会出来争意气,我与汝立碑记。
家有寒山诗,胜汝看经卷。
书放屏风上,时时看一遍。
众星罗列
[唐] 寒山
众星罗列夜明深,
岩点孤灯月未沉。
圆满光华不磨镜,
挂在青天是我心。
人问寒山道
[唐] 寒山
人问寒山道,寒山路不通。
夏天冰未释,日出雾朦胧。
似我何由届,与君心不同。
君心若似我,还得到其中。
栖迟寒岩下
[唐] 寒山
栖迟寒岩下,偏讶最幽奇。
携篮采山茹,挈笼摘果归。
蔬斋敷茅坐,啜啄食紫芝。
清沼濯瓢钵,杂和煮稠稀。
当阳拥裘坐,闲读古人诗。
五岳俱成粉
[唐] 寒山
五岳俱成粉,须弥一寸山。
大海一滴水,吸入在心田。
生长菩提子,遍盖天中天。
语汝慕道者,慎莫绕十缠。
自乐平生道
[唐] 寒山
自乐平生道,烟萝石洞间。
野情多放旷,长伴白云间。
有路不通世,无心孰可攀。
石床孤夜坐,圆月上寒山。